Bonpland küsis, kas merehaigus ei ole teda siis kõige vähemalgi määral tabanud.  Ta ei teadvat seda. Ta olevat otsustanud merehaigust ignoreerida, niisiis ei märkavat ta seda. Muidugi peab ka tema mõnikord oksendama. Aga tegelikult ei segavat see teda peaaegu üldse.  Õhtul kadus vee alla järgmine surnu.  See muutvat ta rahutuks,  ütles Humboldt kaptenile. Palavik ei tohtivat tema ekspeditsiooni ohustada. Ta olevat otsustanud, et ei sõida Veracruz'ini kaasa, vaid lahkub nelja päeva pärast pardalt.  Kapten küsis, kas ta on hea ujuja.  See polevat vajalik, ütles Humboldt, kolme päeva pärast varahommikul kell kuus näevad nad saari, päev hiljem jõuavad maismaale. Ta olevat selle välja arvestanud.  Kapten uuris, kas midagi otse lõigata ei annaks.  Otsaesist kibrutades küsis Humbold, kas tema üle tahetakse nalja heita.  Sugugi mitte, ainult meelde tuletada kuristikku teooria ja praktika vahel. Au arvutustele, aga see polevat koolitükk, see olevat ookean. Keegi ei suutvat ennustada hoovuseid ja tuuli. Nii täpselt lihtsalt ei saa maa nähtavale ilmumist ette näha.  Kolmanda päeva varahommikul moodustusid hämus aeglaselt ranniku piirjooned.  Trinidad, ütles Humboldt rahulikult.  Vaevalt küll. Kapten osutas merekaardile.  See polevat täpne, ütles Humboldt. Kaugus vana ja uue kontinendi vahel olevat  ilmselt valesti hinnatud. Keegi pole hoovusi veel kohusetundlikult mõõtnud. Kui see paika peab, siis homme varahommikul sõidab ta Terra Firmale.  Nad lahkusid pardalt suure jõe suudmes. Ta jõud oli nii võimas, et meri näis koosnevat vahutavast mageveest. Sel ajal kui kolm paati toimetasid maale nende kastidesse pakitud varustust, jättis Humboldt laitmatus preisi univormis saluteerides kapteniga hüvasti. Veel paadis, mis kandis sõitjaid nende ees laisalt kiikuva maismaa suunas, hakkas ta oma vennale  kirjutama läbipaistvast õhust, soojast tuulest, kookospalmidest ja flamingodest. Ma ei tea, millal kiri kohale jõuab, aga vaata, et sa selle ajalehte saad. Maailm peab minust teada saama. Ma peaksin väga eksima, kui ta minu vastu ükskõikseks jääb.  Teosed  Beerholms Vorstellung. Roman.Deuticke, Wien 1997  Unter der Sonne. Erzählungen. Deuticke, Wien 1998  Mahlers Zeit. Roman. Suhrkamp, Frankfurt, 1999  Der fernste Ort. Novelle. Suhrkamp, Frankfurt 2001  Ich und  Kaminski. Roman. Suhrkamp, Frankfurt 2003  Die Vermessung der Welt. Roman. Rowohlt, Reinbek bei Hamburg 2005  Wo ist Carlos Montúfar? Essays. Rowohlt, Reinbek bei Hamburg 2005